
kėdainių rajono savivaldybėS TARYBA

SPRENDIMAS

DĖL KĖDAINIŲ SPORTO MOKYKLOS PAVADINIMO KEITIMO IR KĖDAINIŲ SPORTO CENTRO NUOSTATŲ TVIRTINIMO 

2014 m. balandžio 25 d. Nr. TS-86
Kėdainiai

Vadovaudamasi Lietuvos Respublikos civilinio kodekso 2.39 ir 2.40 straipsniais, Lietuvos Respublikos švietimo įstatymo 43 straipsnio 4 dalimi, Lietuvos Respublikos  biudžetinių įstaigų  įstatymo 4 straipsnio 3 dalies 1 punktu, Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl nuostatų, įstatų ar statutų  įforminimo reikalavimų patvirtinimo“ bei Lietuvos Respublikos švietimo ir mokslo ministro 2011 m. liepos 12 d. įsakymu Nr. V-1240 patvirtintomis Mokyklų pavadinimų sudarymo ir rašymo taisyklėmis,  Kėdainių rajono savivaldybės  taryba  n u s p r e n d ž i a:

1. Pakeisti nuo 2014 m. rugsėjo 1 d. Kėdainių sporto mokyklos pavadinimą į Kėdainių sporto centrą ir šią mokyklą pavadinti Kėdainių sporto centru.

2. Tvirtinti Kėdainių sporto centro nuostatus (pridedama).

3. Įgalioti Kėdainių sporto centro direktorių Algimantą Šulcą pasirašyti nuostatus, pateikti juos Juridinių asmenų registro tvarkytojui ir atlikti kitus su šiuo pavedimu susijusius veiksmus.

4. Pripažinti netekusiu galios Kėdainių rajono savivaldybės tarybos 2013 m. liepos 5 d. sprendimą Nr. TS-206 „Dėl Kėdainių sporto mokyklos nuostatų patvirtinimo“.





Savivaldybės meras



                  Rimantas Diliūnas

                 PATVIRTINTA

                 Kėdainių rajono savivaldybės tarybos

                 2014 m. balandžio 25 d. sprendimu Nr. TS-86
KĖDAINIŲ SPORTO CENTRO NUOSTATAI

I. BENDROSIOS NUOSTATOS
1. Kėdainių sporto centro nuostatai (toliau – Nuostatai) reglamentuoja Kėdainių sporto centro (toliau – Centro) teisinę formą, priklausomybę, savininką, jo teises ir pareigas įgyvendinančią instituciją, Mokyklos grupę, pagrindines paskirtis, mokymo kalbą, vykdomas švietimo programas, veiklos teisinį pagrindą, veiklos sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Centro teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, Centro turtą, lėšų šaltinius, jų naudojimo tvarką ir finansinės veiklos kontrolę, Centro veiklos priežiūrą, reorganizavimo, struktūros pertvarkos, pertvarkymo ar likvidavimo tvarką.

2. Oficialusis Centro pavadinimas – Kėdainių sporto centras, trumpasis Mokyklos pavadinimas – Sporto centras. Centras įregistruotas Juridinių asmenų registre, kodas 191015760.

3. Centras įsteigtas 1954 m. rugsėjo mėn. 1 d.

4. Centro teisinė forma – biudžetinė įstaiga. 

5. Centro priklausomybė – Kėdainių rajono savivaldybės mokykla.

6. Centro savininkas – Kėdainių rajono savivaldybė, kodas 111103885, adresas – J.Basanavičiaus g. 36, 57288 Kėdainiai. Centro savininko teises ir pareigas įgyvendina Kėdainių rajono savivaldybės taryba. 

7. Institucijos grupės:

7.1. neformaliojo švietimo mokykla ir formalųjį švietimą papildančio ugdymo mokykla;

7.2.neformaliojo ugdymo suaugusiųjų švietimo mokykla.

8. Centro paskirtys:

8.1. tenkinti išskirtinius mokinių gabumus, poreikį sportui;

8.2. pagal ilgalaikes kryptingas programas sistemiškai plėsti mokinių, jaunimo ir suaugusiųjų sporto srities žinias, stiprinti gebėjimus ir įgūdžius;

8.3. sudaryti sąlygas ne jaunesniam kaip 18 metų asmeniui mokytis visą gyvenimą, tenkinti sporto pažinimo poreikius, tobulinti įgytą kvalifikaciją ar įgyti papildomų kompetencijų.

9. Mokymo kalba – lietuvių kalba.

10. Centre vykdomos sportinio ugdymo krypties programos.

11. Centre išduodami Neformaliojo vaikų švietimo pažymėjimai
12. Centras yra viešasis juridinis asmuo, turintis antspaudą su Kėdainių rajono savivaldybės herbu ir Centro pavadinimu, atributiką, atsiskaitomąją ir kitas sąskaitas Lietuvos Respublikos įregistruotuose bankuose.

13. Centras savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo ir mokslo ministro įsakymais, kitais teisės aktais ir šiais Nuostatais.

II. CENTRO VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

14. Centro veiklos sritis – švietimas.

15. Centro švietimo veiklos rūšys:

 
15.1. pagrindinė švietimo veiklos rūšis – sportinis ir rekreacinis švietimas;

15.2.  kitos švietimo veiklos rūšys:

15.2.1. švietimui būdingų paslaugų veikla;

15.2.2. kitas, niekur nepriskirtas švietimas;

16. Kitos ne švietimo veiklos rūšys:

16.1. sportinė veikla;

16.2. sporto įrenginių eksploatavimas;

16.3. kita žmonių sveikatos priežiūros veikla;

16.4. nuosavo arba nuomojamo nekilnojamojo turto nuoma ir eksploatavimas;

16.5. vaikų poilsio stovyklų veikla;

16.6. kitas, niekur nepriskirtas, keleivinis sausumos transportas;

16.7. posėdžių ir verslo renginių organizavimas;

16.8. kita pramogų ir poilsio organizavimo veikla;

16.9. kita sportinė veikla.

17. Centro veiklos tikslai:

17.1. tenkinti mokinių, jaunimo ir suaugusiųjų pažinimo, ugdymosi ir saviraiškos poreikius, ugdyti gyvenimo įgūdžius, asmenines, socialines ir kitas bendrąsias kompetencijas, padėti jiems tapti aktyviais visuomenės nariais;

17.2. pagal ilgalaikes programas sistemiškai plėsti sporto srities žinias, stiprinti gebėjimus ir įgūdžius bei suteikti asmeniui papildomas dalykines kompetencijas.

18. Centro veiklos uždaviniai:

18.1. ugdyti ir plėtoti mokinių, jaunimo ir suaugusiųjų kompetencijas per saviraiškos poreikio tenkinimą;

18.2. ugdyti pagarbą žmogaus teisėms, orumą, pilietiškumą, tautiškumą, demokratišką požiūrį į pasaulėžiūrą, įsitikinimų ir gyvenimo būdų įvairovę;

18.3. ugdyti gebėjimą kritiškai mąstyti, rinktis ir orientuotis dinamiškoje visuomenėje;

18.4. spręsti socialinės integracijos problemas;

18.5. tobulinti sporto srities žinias, gebėjimus ir įgūdžius, suteikti asmeniui papildomų dalykinių kompetencijų, leidžiančių siekti asmeninių sportinių rezultatų, tinkamai atstovauti savivaldybės ir Lietuvos Respublikos rinktinėms;

18.6. puoselėti dvasines, psichines ir fizines žmogaus galias;

18.7. atskleisti mokinių sportinius gabumus, plėtoti jų talentą;

18.8. užtikrinti sveiką ir saugią ugdymo(si) aplinką;

18.9. organizuoti  ir vykdyti sportines varžybas.

19. Centro funkcijos: 

19.1. vadovaudamasi Lietuvos Respublikos švietimo ir mokslo ministro tvirtinamais bendraisiais iš valstybės ar savivaldybių biudžetų finansuojamų neformaliojo švietimo programų kriterijais, rengia ir įgyvendina sporto srities neformaliojo ugdymo ir formalųjį ugdymą papildančio neformaliojo ugdymo programas, atsižvelgdama į mokyklos bendruomenės reikmes, mokinių poreikius, gebėjimus, fizinių ir psichinių savybių raidos dėsningumus, lyties ir amžiaus, kada pasiekiami geriausi tos sporto šakos rezultatai, ypatumus, optimalų sporto varžybų poreikį;

19.2. vykdo mokymo sutartyse numatytus įsipareigojimus;

19.3. inicijuoja, dalyvauja ir vykdo mokinių, jaunimo ir suaugusiųjų rajono, šalies, tarptautinius projektus, sportinius renginius, varžybas, turnyrus, stovyklas;

19.4. organizuoja tėvų (globėjų) pageidavimu jų mokamas papildomas paslaugas (stovyklas, ekskursijas, klubus) teisės aktų nustatyta tvarka ;

19.5. sudaro sąlygas darbuotojams profesiškai tobulėti, dalintis gerąja patirtimi;

19.6. užtikrina higienos normas, teisės aktų reikalavimus atitinkančią sveiką, saugią mokymo(si) ir darbo aplinką;

19.7. kuria ugdymo turinio reikalavimams įgyvendinti reikiamą materialinę bazę;

19.8. viešai skelbia informaciją apie Centro veiklą teisės aktų nustatyta tvarka;

19.9. organizuoja ir vykdo sporto ir sveikatinimo renginius rajono bendruomenei;

19.10. atlieka kitas įstatymų ir kitų teisės aktų numatytas funkcijas.

20. Baigus formalųjį švietimą papildančio ugdymo programą, mokiniams išduodami  Neformaliojo vaikų švietimo pažymėjimai.

III. CENTRO TEISĖS  IR PAREIGOS
21. Centras turi teisę:

21.1. parinkti aktualius, tikslingus mokymo metodus ir mokymosi veiklos būdus;

21.2. kurti naujus mokymo ir mokymosi modelius;

21.3. bendradarbiauti su centro veiklai įtakos turinčiais fiziniais ir juridiniais asmenimis;

21.4. dalyvauti rajono, šalies ir tarptautiniuose mokinių, jaunimo ir suaugusiųjų neformaliojo švietimo konkursuose, varžybose;

21.5. gauti paramą Lietuvos Respublikos labdaros ir paramos įstatymo nustatyta tvarka;

21.6. teikti mokamas paslaugas Kėdainių rajono savivaldybės tarybos nustatyta tvarka;

21.7. jungtis į asociacijas, draugijas ir sąjungas įstatymu nustatyta tvarka, dalyvauti jų veikloje;

21.8. sudaryti ugdymo ir kitas sutartis;

21.9. reikalauti tėvų atsakomybės už vaikų ugdymą;

21.10. ginti savo teises įstatymų nustatyta tvarka;

21.11. gauti tinkamą finansinį aprūpinimą, užtikrinantį centro tikslų ir uždavinių įgyvendinimą;

21.12. sutikus steigėjui, keisti plėtojamų sporto šakų profilį;

21.13. turėti kitų šio įstatymo nenustatytų teisių, jeigu jos neprieštarauja įstatymams;

21.14. steigti filialus teisės aktų nustatyta tvarka.

22. Centras privalo:

22.1. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

22.2. užtikrinti neformaliojo ugdymo ir formalųjį ugdymą papildančio neformaliojo ugdymo programų vykdymą, atvirumą bendruomenei;

22.3. užtikrinti ugdymo sutarties sudarymą ir įsipareigojimų vykdymą;

22.4. užtikrinti švietimo kokybę ir mokinių saugumą ugdymo proceso metu;

22.5. sudaryti mokiniams higienos normas atitinkančias ugdymosi sąlygas;

22.6. rūpintis mokytojų kvalifikacijos tobulinimu;

22.7. turėti kitų šio įstatymo nenustatytų pareigų, jeigu jos neprieštarauja įstatymams.

IV. CENTRO VEIKLOS ORGANIZAVIMAS IR VALDYMAS

23. Centro veikla vykdoma Vilainių rekreacijos ir sporto pramogų komplekse, sporto ir sveikatingumo centre „Kėdainių arena“, Kėdainių miesto stadione, futbolo manieže ir krepšinio salėje.

24. Centro veikla organizuojama pagal:

24.1. Lietuvos Respublikos švietimo įstatymo, Lietuvos respublikos kūno kultūros ir sporto įstatymo,  kitų teisės aktų ir mokyklos vidaus dokumentų nuostatas;

24.2. Centro direktoriaus patvirtintą Centro strateginį planą, kuriam yra pritarusios Centro taryba ir Kėdainių rajono savivaldybės vykdomoji institucija ar jos įgaliotas asmuo;

24.3. Centro direktoriaus patvirtintą Centro metinę veiklos programą, kuriai yra pritarusi Centro taryba;

24.4. Centro direktoriaus patvirtintą Centro ugdymo planą, kuriam yra pritarusi Centro taryba ir kuris yra suderintas su Kėdainių rajono savivaldybės vykdomąja institucija ar jos įgaliotu asmeniu;

24.5. sporto šakų mokymo programas, grupinius arba individualius mokymo planus;

24.6. Lietuvos sportininkų kvalifikacinių kategorijų reikalavimus ir normas;

24.7. sporto varžybų kalendorių;

25. Centrui vadovauja direktorius, skiriamas į pareigas konkurso būdu ir atleidžiamas iš jų teisės aktų nustatyta tvarka.

26. Centro direktorius:

26.1. vadovauja rengiant ir įgyvendinant Centro strateginį  planą, Centro metinės veiklos programą, juos tvirtina, organizuoja ir koordinuoja Centro veiklą pavestoms funkcijoms atlikti, tikslams ir uždaviniams įgyvendinti;

26.2. analizuoja Centro veiklos ir valdymo išteklių būklę ir atsako už Centro veiklos rezultatus;

26.3. tvirtina Centro struktūrą ir pareigybių sąrašą, neviršijant nustatyto didžiausio leistino pareigybių skaičiaus;

26.4. nustato direktoriaus pavaduotojų veiklos sritis, prižiūri jų veiklą;

26.5. nustatyta tvarka skiria ir atleidžia mokytojus, kitus ugdymo procese dalyvaujančius asmenis ir aptarnaujantį personalą, tvirtina jų pareigybių aprašymus;

 
26.6. priima į mokyklą mokinius Kėdainių rajono savivaldybės tarybos ir Centro direktoriaus nustatyta tvarka, sudaro ugdymo sutartis teisės aktų nustatyta tvarka;

26.7 vadovaudamasis įstatymais ir kitais teisės aktais, suderinęs su mokyklos taryba, tvirtina Centro darbo tvarkos taisykles, jose nusako mokinių ir darbuotojų teises, pareigas  ir atsakomybę;

26.8. sudaro mokiniams ir darbuotojams saugias ir sveikatai nekenksmingas ugdymosi ir darbo sąlygas su mokymusi ir darbu susijusiais aspektais;

26.9. leidžia įsakymus ir kontroliuoja jų vykdymą;

26.10. sudaro teisės aktų nustatytas komisijas, darbo grupes Centro funkcijoms atlikti;

26.11. sudaro Centro vardu sutartis Centro funkcijoms atlikti;

26.12. organizuoja Centro dokumentų saugojimą ir valdymą teisės aktų nustatyta tvarka;

26.13. inicijuoja Centro savivaldos institucijų sudarymą ir skatina jų veiklą;

26.14. bendradarbiauja su mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

26.15. užtikrina bendradarbiavimu grįstus santykius, skaidriai priimamus sprendimus, pedagoginio personalo profesinį tobulėjimą;

26.16. atstovauja Centrui kitose institucijose;

26.17. vykdo kitas teisės aktuose ir pareigybės aprašyme nustatytas funkcijas;

26.18. dalį savo funkcijų teisės aktų nustatyta tvarka gali pavesti atlikti direktoriaus pavaduotojams;

26.19. bendradarbiauja su Kėdainių rajono savivaldybės administracija.

26.20. atsako už Lietuvos Respublikos įstatymų ir kitų teisės aktų laikymąsi, demokratinį Centro valdymą, bendruomenės narių informavimą, tinkamą funkcijų atlikimą, tikslų ir uždavinių įgyvendinimą, Centro veiklos rezultatus.

27. Metodinė taryba – formalizuota, bet juridinio asmens neturinti pedagoginio personalo grupė. Metodinė taryba nustato mokytojų metodinės veiklos prioritetus, mokytojų kvalifikacijos tobulinimo poreikius, inicijuoja pedagoginių inovacijų diegimą Centre, teikia Centro direktoriui suderintus metodinių grupių siūlymus dėl ugdymo turinio formavimo ir jo įgyvendinimo organizavimo tobulinimo. Centro metodinės tarybos nariai yra metodinių grupių vadovai. Metodinei tarybai vadovauja, jos veiklą koordinuoja direktoriaus paskirtas pavaduotojas ugdymui.

V. CENTRO SAVIVALDA

28. Centro savivalda grindžiama švietimo tikslais, Centre vykdomomis švietimo programomis ir susiklosčiusiomis tradicijomis. 

29. Centro savivaldos institucijos kolegialiai svarsto centro veiklos klausimus ir pagal kompetenciją priima sprendimus.

30. Centro taryba – aukščiausia Centro savivaldos institucija, telkianti Centro mokinių, jų tėvų (globėjų, rūpintojų), mokytojų bendruomenę demokratiniam mokyklos valdymui, padeda spręsti Centro aktualius klausimus, direktoriui atstovauti teisėtiems Centro interesams.

31. Centro tarybą sudaro 9 nariai: 3 tėvai (globėjai, rūpintojai), 3 mokytojai, 3 mokiniai ( ne jaunesni nei 16 m.)

32. Į Centro tarybą tėvus renka grupių tėvų komitetų susirinkimas, mokytojus- mokytojų taryba, mokinius- grupių seniūnų susirinkimas. Į tarybą negali būti deleguoti Centre dirbantys mokinių tėvai.

33. Centro tarybos narį gali atšaukti jį delegavę atstovai. Išvykus Centro tarybos nariui, naujas narys renkamas jį delegavusių atstovų susirinkime.

34. Centro tarybai vadovauja pirmininkas, išrinktas atviru balsavimu tarybos posėdyje. Tarybos veikla grindžiama patvirtintais nuostatais. Pirmininkui nesant tarybai vadovauja tarybos pirmininko pavaduotojas.

35. Centro tarybos posėdžiai kviečiami ne rečiau kaip du kartus per mokslo metus. Prireikus gali būti sušauktas neeilinis Centro tarybos posėdis. Posėdis teisėtas, jei jame dalyvavo ne mažiau kaip du trečdaliai narių. Nutarimai priimami posėdyje dalyvaujančių balsų dauguma.

Centro tarybos nutarimus, kurie prieštarauja Centro veiklą reglamentuojantiems dokumentams, direktorius prašo svarstyti iš naujo. 

36. Į Centro tarybos posėdžius gali būti kviečiami visi Centro bendruomenės nariai. Centro direktorius posėdžiuose dalyvauja kviestinio nario teisėmis.

37. Centro tarybos kompetencija:

37.1. teikia siūlymus dėl Centro strateginių tikslų, uždavinių ir jų įgyvendinimo priemonių;

37.2. pritaria Centro strateginio plano, Centro metinės veiklos programos, ugdymo programos projektams;

37.3. teikia siūlymus dėl mokyklos veiklos organizavimo, Centro nuostatų, ugdymo planų ir programų pataisų;

`37.4. teikia siūlymus Kėdainių rajono savivaldybės tarybai ar jos įgaliotai institucijai dėl Centro materialinio aprūpinimo, veiklos tobulinimo;

37.5. teikia siūlymus saugios, atitinkančios higienos reikalavimus ugdymo, ugdymosi ir darbo aplinkos kūrimo klausimais, talkina formuojant Centro materialinius, finansinius ir intelektinius išteklius;

37.6. svarsto mokinių atleidimo nuo mokesčių ir lengvatų suteikimo klausimus;

37.7. inicijuoja Centro bendruomenės ir visuomenės bendradarbiavimą, svarsto Centro direktoriaus teikiamus klausimus;

38. Centro tarybos nutarimai yra teisėti, jei jie neprieštarauja teisės aktams.

39. Mokytojų taryba – nuolatinė Centro savivaldos institucija mokytojų profesiniams bei bendriesiems ugdymo klausimams spręsti.

40. Mokytojų tarybą sudaro Centro direktorius, direktoriaus pavaduotojas ugdymui, visi  Centre dirbantys mokytojai, kiti ugdymo procese dalyvaujantys asmenys. Į posėdžius gali būti kviečiami kitų savivaldos institucijų atstovai.

41. Mokytojų tarybai vadovauja Centro direktorius. Mokytojų tarybos sekretorių renka Mokytojų tarybos nariai.

42. Mokytojų tarybos posėdžius šaukia Centro direktorius. Posėdis yra teisėtas, jei jame  dalyvauja du trečdaliai tarybos narių. Nutarimai priimami posėdyje dalyvaujančių narių balsų dauguma. Mokytojų tarybos posėdžiai šaukiami ne mažiau kaip tris kartus per mokslo metus.

 Prireikus gali būti sušauktas neeilinis Mokytojų tarybos posėdis. 


43. Mokytojų taryba:


43.1. aptaria pedagoginės veiklos formas ir metodus, ugdymo ir Centro veiklos rezultatus, ugdymo ir veiklos perspektyvas, ugdymo programas ir planus;


43.2. svarsto mokinių pažangos ir pasiekimų vertinimo, skatinimo, drausminių nuobaudų skyrimo ir šalinimo iš Centro klausimus;


43.3. sprendžia vaikų nusikalstamumo ir žalingų įpročių prevencijos, pilietinio ir tautinio ugdymo, profesinio orientavimo, gabių vaikų ir jaunimo ugdymo klausimus;

43.4. svarsto ir priima nutarimus teisės aktų nustatytais ir Centro direktoriaus teikiamais klausimais.

VI. DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

44. Darbuotojai į darbą Centre priimami ir atleidžiami iš jo Lietuvos Respublikos darbo kodekso, Lietuvos Respublikos švietimo ir mokslo ministro ir kitų teisės aktų nustatyta tvarka.

45. Centro darbuotojams už darbą mokama Lietuvos Respublikos įstatymu ir kitų teisės aktų nustatyta tvarka.

46. Centro direktorius, jo pavaduotojas (-ai) ugdymui, mokytojai atestuojami ir kvalifikaciją tobulina švietimo ir mokslo ministro nustatyta tvarka, kitų teisės aktų nustatyta tvarka.

VII. CENTRO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR CENTRO VEIKLOS PRIEŽIŪRA

47. Centras valdo patikėjimo teise perduotą Kėdainių rajono savivaldybės turtą, naudoja ir disponuoja juo pagal įstatymus, kitus teisės aktus,  Kėdainių rajono savivaldybės tarybos nustatyta tvarka.

48. Centras turi paramos gavėjo statusą.

49. Centro lėšų šaltiniai:

49.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Kėdainių rajono savivaldybės biudžeto lėšos, skiriamos pagal patvirtintas sąmatas;

49.2. pajamos už teikiamas paslaugas;

49.3. pajamos nuomojant Centro valdomą turtą ;

49.4. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

49.5. kitos teisėtu būdu įgytos lėšos.

50. Lėšos naudojamos Lietuvos Respublikos teisės aktų nustatyta tvarka.

51. Centras buhalterinę apskaitą organizuoja ir finansinę atskaitomybę tvarko Lietuvos Respublikos teisės aktų nustatyta tvarka. 

52. Centro finansinė veikla kontroliuojama Lietuvos Respublikos teisės aktų nustatyta tvarka.

53. Centro veiklą priežiūrą atlieka savininko teises ir pareigas įgyvendinanti institucija, prireikus pasitelkdami išorinius vertintojus

VIII. BAIGIAMOSIOS NUOSTATOS

54. Centras turi interneto svetainę, adresas www.smkedainiai.lt,  atitinkančią teisės aktų nustatytus reikalavimus.

55. Informacija apie Centro vykdomas programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, laisvą mokytojo pareigybę,  Centro veiklos rezultatus, Centro bendruomenės tradicijas, pasiekimus ir kitas Centro vykdomas veiklas skelbiama  Centro interneto svetainėje ir kitose visuomenės informavimo priemonėse, tėvų susirinkimuose.
56. Centro Nuostatai keičiami ir (ar) papildomi Kėdainių rajono savivaldybės tarybos, Centro direktoriaus ar Centro tarybos iniciatyva.

57. Centro Nuostatams, jų pakeitimams ir (ar) papildymams pritaria Centro Taryba.
58. Centro Nuostatus, jų pakeitimus ar papildymus tvirtina Kėdainių rajono savivaldybės taryba.

59. Centras reorganizuojamas, pertvarkomas, vykdoma struktūrinė pertvarka ar likviduojamas teisės aktų nustatyta tvarka.

60. Centras registruojama teisės aktų nustatyta tvarka

